**Dôvodová správa**

**Všeobecná časť**

Predkladaná novela zákona č. 483/2001 Z. z. o bankách má za cieľ podporiť dostupnosť bývania pre strednú vrstvu v súlade s programovými cieľmi SDKÚ-DS. Novela sa dotýka tých ustanovení zákona o bankách, ktoré upravujú poskytovanie zvýhodnených hypotekárnych úverov pre mladé rodiny.

V novele predkladatelia navrhujú, aby sa nárok na zvýhodnené hypotéky rozšíril i o žiadateľov z takých manželstiev, v ktorých aspoň jeden z partnerov spĺňa podmienku veku do 35 rokov. V súčasne platnom znení zákona sa vyžaduje splnenie tejto podmienky u oboch manželov.

Zároveň sa novelou rozširuje okruh žiadateľov v závislosti od posudzovania ich príjmu. Kým súčasné znenie zákona vyžaduje, aby žiadateľ nezarábal viac ako 1,3-násobok priemernej mzdy a pri manželoch túto podmienku spĺňali obaja partneri, predkladatelia navrhujú aby sa hranica zvýšila na 1,5-násobok priemernej mzdy a príjmy manželov sa posudzovali spoločne. Znamená to, že spoločný príjem oboch manželov nesmie počas doby poberania štátneho príspevku pre mladých presiahnuť 3-násobok priemernej mzdy bez ohľadu na to, koľko zarábajú manželia jednotlivo. Pomôže to najmä mladým rodinám s deťmi, v ktorých živiteľom je v rozhodujúcej miere iba jeden z rodičov.

**Osobitná časť**

**K bodu 1:**

Návrh rozširuje možnosť poberať štátny príspevok pre mladých aj na manželské páry, v ktorých iba jeden z manželov spĺňa podmienku veku do 35 rokov.

**K bodu 2:**

Zvyšuje sa hranica maximálneho príjmu žiadateľa na 1,5-násobok priemernej mzdy, pričom príjem manželov je posudzovaný spoločne, nie jednotlivo pre každého z manželov.